**2017 թվականի հունվար-օգոստոս ամիսներին ՀՀ պետական բյուջեի**

 **կատարման ամփոփ բնութագիրը[[1]](#footnote-1)**

2017 թվականի հունվար-օգոստոս ամիսներինՀՀ պետական բյուջեի եկամուտները կազմել են 779.7 մլրդ դրամ, իսկ ծախսերը` 851.3 մլրդ դրամ, որոնք համապատասխանաբար 81.9%‑ով և 77.8%-ով ապահովել են ՀՀ կառավարության իննամսյա ծրագրի կատարումը: Հարկ է նշել, որ ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: Ելնելով օրենսդրության պահանջներից՝ պետության դրամական միջոցների համախմբված հաշվառման նպատակով պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների համար բացված արտաբյուջետային հաշիվների համապատասխան շրջանառությունը, ինչպես նաև առանց սահմանափակման պետական բյուջեից կատարվող վճարումները: Մասնավորապես` արտաբյուջետային եկամուտները կազմել են 18.9 մլրդ դրամ կամ ինն ամիսների համար նախատեսված մուտքերի 54.8%‑ը, իսկ ծախսերը` 20.1 մլրդ դրամ կամ իննամսյա ծրագրի 53.6%-ը: Պետական բյուջեի տարեկան ծրագրային ցուցանիշները կատարվել են եկամուտների գծով` 58.8%-ով, ծախսերի գծով` 57.5%-ով:

*ՀՀ պետական բյուջեի եկամուտները*

2016 թվականի հունվար-օգոստոս ամիսներիհամեմատ ՀՀ պետական բյուջեի եկամուտներն աճել են 5.1%‑ով կամ 37.5 մլրդ դրամով: Եթե հաշվի առնենք, որ 2017 թվականի պետական բյուջեով արտահանողներին ավելացված արժեքի հարկի վերադարձը բյուջեի ծախսերում նախատեսված էր միայն առաջին եռամսյակում, որն իրականացվել է ամբողջ ծավալով, իսկ երկրորդ եռամսյակից սկսած այն հիմնականում իրականացվել է եկամուտների նվազեցման եղանակով, 2016 և 2017 թվականների հունվար-օգոստոս ժամանակահատվածների համադրելի (ԱԱՀ-ի վերադարձված գումարների չափով նվազեցված) ցուցանիշների համեմատության դեպքում պետական բյուջեի եկամուտների աճը կկազմի 7% կամ 49.9 մլրդ դրամ, ինչը պայմանավորված է հարկային եկամուտների և այլ եկամուտների աճով:

Պետական բյուջեի եկամուտների շուրջ 94.5%-ը ձևավորվել է հարկային եկամուտների և պետական տուրքերի, 4.9%-ը` այլ եկամուտների, 0.7%-ը` պաշտոնական դրամաշնորհների հաշվին:

2017 թվականի հունվար-օգոստոս ամիսներին ՀՀ պետական բյուջե են մուտքագրվել 736.4 մլրդ դրամ հարկային եկամուտներ և պետական տուրքեր` 84.2%-ով ապահովելով իննամսյա ծրագրի կատարումը: 2016 թվականի նույն ժամանակահատվածի համեմատ հարկերն ու տուրքերն աճել են 5.8%‑ով կամ շուրջ 40.3 մլրդ դրամով, որը հիմնականում պայմանավորված է ավելացված արժեքի հարկի, ակցիզային հարկի, բնապահպանական և բնօգտագործման վճարների ու մաքսատուրքի գծով մուտքերի աճով: Առանց արտահանողներին ավելացված արժեքի հարկի վերադարձված գումարների՝ հարկային եկամուտների և պետական տուրքերի աճը կազմում է 7.9% կամ 52.7 մլրդ դրամ: Նշենք, որ նախորդ տարվա նույն ժամանակահատվածի համեմատ բոլոր հարկատեսակների գծով արձանագրվել է աճ, բացառությամբ շահութահարկի և պետական տուրքի:

2017 թվականի հունվար-օգոստոս ամիսներին հարկային եկամուտների և պետական տուրքերի 34.5%-ն ապահովվել է ավելացված արժեքի հարկի հաշվին: Այն կազմել է 254.4 մլրդ դրամ և 5.1%-ով կամ 12.2 մլրդ դրամով գերազանցել նախորդ տարվա նույն ցուցանիշը: ԱԱՀ-ի մուտքերը (առանց արտահանողներին վերադարձված գումարների) 2016 թվականի համադրելի ցուցանիշի համեմատ աճել են 11.6%-ով կամ շուրջ 24.7 մլրդ դրամով: ԱԱՀ-ի մուտքերից 119.7 մլրդ դրամը ստացվել է ՀՀ սահմանին հարկումից, 118.1 մլրդ դրամը` ապրանքների և ծառայությունների ներքին շրջանառությունից: Նշենք, որ նախորդ տարվա նույն ժամանակահատվածի համեմատ մաքսային սահմանին գանձված ԱԱՀ-ի մուտքերն աճել են 15.9%‑ով կամ 16.4 մլրդ դրամով, իսկ ներքին շրջանառությունից ստացված մուտքերը՝ 7.5%‑ով կամ շուրջ 8.3 մլրդ դրամով:

Հաշվետու ժամանակահատվածում պետական բյուջեի հարկային եկամուտների ու պետական տուրքերի 6.4%-ն ապահովվել է ակցիզային հարկի հաշվին` կազմելով 47.1 մլրդ դրամ: Մասնավորապես` հանրապետություն ներմուծվող ենթաակցիզային ապրանքների հարկումից ստացվել է 27.1 մլրդ դրամ, հանրապետությունում արտադրվող ենթաակցիզային ապրանքների հարկումից` 20 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերն աճել են 33%-ով կամ 11.7 մլրդ դրամով: Ընդ որում, աճ է արձանագրվել և´ՀՀ-ում արտադրվող, և´ ներմուծվող ենթաակցիզային ապրանքների գծով մուտքերում՝ համապատասխանաբար 41%-ով (5.8 մլրդ դրամով) և 27.7%‑ով (5.9 մլրդ դրամով): Ներքին արտադրության ենթաակցիզային ապրանքների գծով մուտքերի աճը հիմնականում ապահովվել է ծխախոտի արտադրանքից ստացված մուտքերի աճի և 2016 թվականի մայիսի 1‑ից սեղմված բնական գազը ակցիզային հարկով հարկման ենթակա ապրանքների ցանկում ներառելու արդյունքում: Ներմուծվող ենթաակցիզային ապրանքներից ստացված ակցիզային հարկի աճը հիմնականում պայմանավորված է ներմուծվող բենզինից, դիզվառելիքից, ծխախոտից և օղուց ստացված մուտքերի աճով:

Հաշվետու ժամանակահատվածում պետական բյուջեի հարկային եկամուտների և պետական տուրքերի 10.8%‑ը ձևավորվել է շահութահարկի հաշվին` կազմելով 79.2 մլրդ դրամ: Նախորդ տարվա հունվար-օգոստոս ամիսների համեմատ շահութահարկի մուտքերը նվազել են 15.4%-ով կամ 14.5 մլրդ դրամով՝ հիմնականում պայմանավորված «Որոտանի հիդրոէլեկտրակայանների համալիր» ՓԲԸ գույքի վաճառքից գոյացած շահույթից 2016 թվականին վճարված շահութահարկի մուտքերով:

Հաշվետու ժամանակահատվածում 219.1 մլրդ դրամ են կազմել եկամտային հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 29.7%‑ը և 0.7%‑ով կամ 1.5 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2017 թվականի հունվար-օգոստոս ամիսներին պետական բյուջեի հարկային եկամուտների և պետական տուրքերի 6.2%-ն ապահովվել է մաքսատուրքի հաշվին` կազմելով 45.7 մլրդ դրամ: 2016 թվականի նույն ժամանակահատվածի համեմատ մաքսատուրքի մուտքերն աճել են 30%‑ով կամ շուրջ 10.6 մլրդ դրամով:

2017 թվականի հունվար-օգոստոս ամիսներին պետական բյուջե են մուտքագրվել շուրջ 20.5 մլրդ դրամ պետական տուրքեր` 93.1%-ով ապահովելով իննամսյա ծրագրի կատարումը: Նախորդ տարվա նույն ժամանակահատվածի համեմատ նշված մուտքերը նվազել են 0.8%‑ով կամ 159.1 մլն դրամով, ինչը հիմնականում ձևավորվել է ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող տուրքերի նվազման և ՀՀ-ից օդային տրանսպորտի միջոցներով ֆիզիկական անձանց ելքի համար գանձվող տուրքերի աճի արդյունքում:

Հաշվետու ժամանակահատվածում գործունեության առանձին տեսակներից գանձվել են 2.3 մլրդ դրամ հաստատագրված վճարներ` ապահովելով պետական բյուջեի հարկային եկամուտների և պետական տուրքերի 0.3%-ը: Նշված ցուցանիշը նախորդ տարվա հունվար-օգոստոս ամիսների համեմատ աճել է 10.5%‑ով կամ 219.9 մլն դրամով:

2017 թվականի հունվար-օգոստոս ամիսներին ՀՀ պետական բյուջե են մուտքագրվել 27.5 մլրդ դրամ բնապահպանական և բնօգտագործման վճարներ` կազմելով պետական բյուջեի հարկային եկամուտների և պետական տուրքերի 3.7%-ը: Նախորդ տարվա նույն ժամանակահատվածի համեմատ նշված եկամուտներն աճել են 64.7%-ով կամ 10.8 մլրդ դրամով, ինչը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով, որը կազմել է շուրջ 20 մլրդ դրամ և 82.2%‑ով կամ 9 մլրդ դրամով գերազանցել նախորդ տարվա նույն ժամանակահատվածի ցուցանիշը:

2017 թվականի հունվար-օգոստոս ամիսներին ՀՀ պետական բյուջե է մուտքագրվել 11.7 մլրդ դրամ շրջանառության հարկ, որը կազմել է պետական բյուջեի հարկային եկամուտների և պետական տուրքերի 1.6%-ը և 19.9%-ով կամ 1.9 մլրդ դրամով գերազանցել նախորդ տարվա համապատասխան ցուցանիշը:

Հաշվետու ժամանակահատվածում 9.8 մլրդ դրամ են կազմել նպատակային սոցիալական վճարները՝ ապահովելով պետական բյուջեի հարկային եկամուտների և պետական տուրքերի 1.3%‑ը և 18.4%‑ով կամ 1.5 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2017 թվականի հունվար-օգոստոս ամիսներին ՀՀ պետական բյուջե են մուտքագրվել շուրջ 19 մլրդ դրամ այլ հարկեր` կազմելով պետական բյուջեի հարկային եկամուտների և պետական տուրքերի 2.6%-ը: Մասնավորապես` 4.9 մլրդ դրամ են կազմել ռադիոհաճախականության օգտագործման պարտադիր վճարները, 4.1 մլրդ դրամ` արտոնագրային վճարները, շուրջ 4.1 մլրդ դրամ՝ «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 2.8 մլրդ դրամ` ճանապարհային վճարները, շուրջ 1.2 մլրդ դրամ` հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները, 592.6 մլն դրամ` հանրային ծառայությունների կարգավորման պարտադիր վճարները, 585.1 մլն դրամ` հարկային օրենսդրության խախտման համար «Հարկերի մասին» ՀՀ օրենքով սահմանված տուգանքները, 428.1 մլն դրամ` «Առևտրի և ծառայությունների մասին» ՀՀ օրենքով սահմանված դրոշմապիտակների ձեռքբերման վճարները: Նախորդ տարվա հունվար-օգոստոս ամիսների համեմատ այլ հարկերի փաստացի ցուցանիշն աճել է 30.3%-ով կամ 4.4 մլրդ դրամով` հիմնականում պայմանավորված «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով 2017 թվականի հունվարի 1-ից դրոշմանիշային վճարների սահմանմամբ:

2017 թվականի հունվար-օգոստոս ամիսների ընթացքում ստացվել են 5.2 մլրդ դրամ պաշտոնական դրամաշնորհներ՝ կազմելով իննամսյա ծրագրով նախատեսված մուտքերի 25.1%-ը: Միջոցները տրամադրվել են նպատակային ծրագրերի շրջանակներում, որոնցից 314.0 մլն դրամը՝ ՀՀ պետական մարմինների արտաբյուջետային հաշիվներով շրջանառվող ծրագրերի շրջանակներում, որոնք կազմել են ծրագրված մուտքերի 20.8%-ը: Նախորդ տարվա նույն ժամանակահատվածի համեմատ պաշտոնական դրամաշնորհները նվազել են 55.8%-ով կամ 6.5 մլրդ դրամով:

Հաշվետու ժամանակահատվածում ՀՀ պետական բյուջեի այլ եկամուտները կազմել են 38.1 մլրդ դրամ, որից 17.4 մլրդ դրամը` ՀՀ պետական հիմնարկների արտաբյուջետային եկամուտները: Այլ եկամուտների ինն ամիսների ծրագրային ցուցանիշն ապահովվել է 67.8%‑ով: Համեմատաբար ցածր ցուցանիշը հիմնականում պայմանավորված է ապրանքների մատակարարումից և ծառայությունների մատուցումից ստացված եկամուտների, իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի և իրավաբանական անձանց կապիտալում կատարված ներդրումներից ստացվող շահաբաժինների մուտքերով, որոնք կազմել են համապատասխանաբար 15.7 մլրդ դրամ, 5.1 մլրդ դրամ և 712.2 մլն դրամ կամ իննամսյա ծրագրով նախատեսված մուտքերի համապատասխանաբար 58.7%-ը, 52.8%‑ը և 15%‑ը: 2016 թվականի նույն ժամանակահատվածի համեմատ այլ եկամուտներն աճել են 10.8%-ով կամ 3.7 մլրդ դրամով, ինչը հիմնականում պայմանավորված է ապրանքների մատակարարումից և ծառայությունների մատուցումից եկամուտների, բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարների, ինչպես նաև ռեզիդենտներին տրամադրված վարկերի օգտագործման տոկոսավճարների աճով:

Հաշվետու ժամանակահատվածում ՀՀ կառավարությանն առընթեր անշարժ գույքի կադաստրի պետական կոմիտեի ծախսերի նկատմամբ եկամուտների գերազանցումից ՀՀ պետական բյուջե է մուտքագրվել 19.3 մլն դրամ: Նշենք, որ նախորդ տարվա նույն ժամանակահատվածում նշված աղբյուրից մուտքեր չէին ստացվել:

Պետական սեփականություն հանդիսացող գույքը վարձակալության հանձնելու դիմաց ՀՀ պետական բյուջե է մուտքագրվել ավելի քան 1.0 մլրդ դրամ՝ 103.1%-ով ապահովելով իննամսյա ծրագիրը: Նշված եկամուտները նախորդ տարվա նույն ժամանակահատվածի ցուցանիշը գերազանցել են 2.8 անգամ, որը հիմնականում պայմանավորված է «Երևան Ջուր», «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» ՓԲԸ‑ների կողմից օգտագործվող ու պահպանվող ջրային համակարգերի և այլ գույքի օգտագործման իրավունքը վարձակալությամբ «Վեոլիա Օ կոմպանի Ժեներալ Դեզ Օ» ընկերությանը փոխանցելու հանգամանքով: 2017 թվականի անցած ժամանակահատվածում վարձակալության պայմանագրի համաձայն «Վեոլիա Օ կոմպանի Ժեներալ Դեզ Օ» ընկերության կողմից ՀՀ պետական բյուջե է փոխանցվել 856.5 մլն դրամ:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են 4.6 մլրդ դրամ տոկոսավճարներ` 106%-ով գերազանցելով իննամսյա ծրագիրը և 23.1%-ով՝ նախորդ տարվա նույն ժամանակահատվածի ցուցանիշը:

Իրավաբանական անձանց կապիտալում կատարված ներդրումներից հունվար-օգոստոս ամիսների ընթացքում ստացվել են 712.2 մլն դրամ շահաբաժիններ` կազմելով իննամսյա ծրագրով նախատեսված մուտքերի 15%-ը: Նախորդ տարվա համեմատ նշված եկամուտներն աճել են 3.3 անգամ կամ 495.4 մլն դրամով:

Պետության կողմից տրված վարկերի օգտագործման դիմաց ստացվել է 6.6 մլրդ դրամ, որոնք ինն ամիսների ծրագրային ցուցանիշն ապահովել են 69.3%-ով և 12.5%‑ով գերազանցել նախորդ տարվա նույն ժամանակահատվածի ցուցանիշը: Մասնավորապես` ռեզիդենտներին տրամադրված վարկերի օգտագործման տոկոսավճարները կազմել են 6.4 մլրդ դրամ կամ ծրագրի 68.9%-ը, ոչ ռեզիդենտներին տրամադրված վարկերի օգտագործման տոկոսավճարները՝ 130.9 մլն դրամ կամ ծրագրի 100%-ը:

Ոչ պաշտոնական դրամաշնորհների գծով պետական հիմնարկների արտաբյուջետային հաշիվներին ստացվել են 173.6 մլն դրամ մուտքեր՝ 10.8%-ով գերազանցելով իննամսյա ծրագիրը և 95.7%-ով՝ նախորդ տարվա նույն ժամանակահատվածի ցուցանիշը:

Իրավախախտումների համար գործադիր, դատական մարմինների կողմից կիրառվող պատժամիջոցներից մուտքերը հունվար-օգոստոս ամիսներին կազմել են 5.1 մլրդ դրամ` ապահովելով ինն ամիսների ծրագրային ցուցանիշի 52.8%‑ը և 37.8%-ով զիջելով նախորդ տարվա նույն ժամանակահատվածի ցուցանիշը:

Այլ եկամուտներից 15.7 մլրդ դրամը ստացվել է ապրանքների մատակարարումից և ծառայությունների մատուցումից` 58.7%‑ով ապահովելով իննամսյա ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտներն աճել են 27.4%-ով:

Օրենքով և այլ իրավական ակտերով սահմանված այլ եկամուտների գծով պետական բյուջե է մուտքագրվել 4.2 մլրդ դրամ՝ 86.3%-ով գերազանցելով իննամսյա ծրագիրը և 17%‑ով՝ նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2017 թվականի հունվար-օգոստոս ամիսներին նախորդ տարվա նույն ժամանակահատվածի համեմատ ՀՀ պետական բյուջեի ծախսերը նվազել են 2%‑ով կամ 17 մլրդ դրամով՝ պայմանավորված և´ ընթացիկ ծախսերի, և´ ոչ ֆինանսական ակտիվների գծով ծախսերի նվազմամբ: Առանց արտահանողներին ավելացված արժեքի հարկի վերադարձված գումարների՝ պետական բյուջեի ծախսերը նվազել են 0.5%-ով կամ 4.6 մլրդ դրամով:

Ընթացիկ ծախսերը հաշվետու ժամանակահատվածում կազմել են 791.9 մլրդ դրամ` 82.6%-ով ապահովելով իննամսյա ծրագրի կատարումը: Նախորդ տարվա նույն ժամանակահատվածի համեմատ դրանք նվազել են 1.4%-ով կամ 11 մլրդ դրամով՝ հիմնականում պայմանավորված դրամաշնորհների, ծառայությունների և ապրանքների ձեռքբերման ծախսերի և սուբսիդիաների նվազմամբ: Առանց ԱԱՀ-ի վերադարձի՝ ընթացիկ ծախսերում արձանագրվել է 0.2% աճ:

Ընթացիկ ծախսերից շուրջ 89.3 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է իննամսյա ծրագրի 86.6%‑ը և 1.5%-ով (1.3 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով 2017 թվականի հունվար‑օգոստոս ամիսներին ՀՀ պետական բյուջեից օգտագործվել է իննամսյա ծրագրով նախատեսված միջոցների 73.4%‑ը՝ 86.6 մլրդ դրամ, որը 11%-ով զիջել է նախորդ տարվա համապատասխան ցուցանիշը` հիմնականում պայմանավորված նյութերի ձեռք բերման ծախսերի նվազմամբ:

Կառավարության պարտքի սպասարկմանը հունվար‑օգոստոս ամիսների ընթացքում տրամադրվել է 70.1 մլրդ դրամ` կազմելով իննամսյա ծրագրի 77.2%-ը: Մասնավորապես` նշված գումարից 36.1 մլրդ դրամ տրամադրվել է ներքին, 34 մլրդ դրամ` արտաքին պարտքի սպասարկմանը: Պարտքի սպասարկման ծախսերը 26.4%-ով կամ 14.7 մլրդ դրամով գերազանցել են նախորդ տարվա նույն ժամանակահատվածի ցուցանիշը՝ հիմնականում պայմանավորված ներքին պարտքի սպասարկման ծախսերի 43% աճով: Արտաքին պարտքի սպասարկման ծախսերն անցած ժամանակահատվածում աճել են 12.6%‑ով:

2017 թվականի հունվար‑օգոստոս ամիսների ընթացքում ՀՀ պետական բյուջեից տրամադրվել են 67.7 մլրդ դրամ սուբսիդիաներ` կազմելով իննամսյա ծրագրի 88.3%-ը և 9.5%‑ով (7.1 մլրդ դրամով) զիջել նախորդ տարվա համապատասխան ցուցանիշը: Սուբսիդիաների նվազումը հիմնականում պայմանավորված է 2016 թվականին հողօգտագործողներին մատչելի գներով պարարտանյութերի ձեռքբերման նպատակով պետական աջակցության ծախսերի նվազմամբ և խմելու ջրի մատակարարման ծառայությունների սուբսիդավորմանը 3.4 մլրդ դրամի հատկացմամբ, որն ընթացիկ տարվա բյուջեով նախատեսված չէ:

Հաշվետու ժամանակահատվածում ՀՀ պետական բյուջեից տրամադրվել են 90.2 մլրդ դրամ դրամաշնորհներ, որից 87.4 մլրդ դրամը` պետական հատվածի այլ մակարդակներին, 2.8 մլրդ դրամը` միջազգային կազմակերպություններին: Մասնավորապես` համայնքների բյուջեներին համահարթեցման սկզբունքով տրամադրվել են 32 մլրդ դրամ դոտացիաներ, որոնք կազմել են իննամսյա ծրագրի 88.9%-ը և 2%‑ով գերազանցել նախորդ տարվա նույն ժամանակահատվածի ցուցանիշը: 47.8 մլրդ դրամ է տրամադրվել այլ ընթացիկ դրամաշնորհներին՝ ապահովելով իննամսյա ծրագրի 89.3% կատարողական և 21.6%-ով զիջելով նախորդ տարվա համապատասխան ցուցանիշը: Դրամաշնորհների իննամսյա ծրագիրն ընդհանուր առմամբ կատարվել է 87.3%‑ով: Նախորդ տարվա համեմատ նշված ծախսերը նվազել են 11.5%‑ով կամ 11.7 մլրդ դրամով: Առանց ԱԱՀ-ի վերադարձված գումարների՝ դրամաշնորհների ծախսերում արձանագրվել է 1% (700.1 մլն դրամով) աճ:

Ընթացիկ ծախսերի 34.1%-ը` 270.2 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և արձանագրելով իննամսյա ծրագրի 87% կատարողական: Մասնավորապես` 185.5 մլրդ դրամ են կազմել կենսաթոշակները, 84.7 մլրդ դրամ` նպաստները: Նախորդ տարվա հունվար-օգոստոս ամիսների համեմատ սոցիալական նպաստների և կենսաթոշակների ծախսերն աճել են 2.1%-ով կամ 5.5 մլրդ դրամով:

Հաշվետու ժամանակահատվածում պետական բյուջեի միջոցներից 117.7 մլրդ դրամ տրամադրվել է այլ ծախսերին` կազմելով իննամսյա ծրագրի 75.4%‑ը և 2%-ով զիջել նախորդ տարվա նույն ցուցանիշը:

Պետական բյուջեի ոչ ֆինանսական ակտիվների հետ գործառնությունները 2017 թվականի հաշվետու ժամանակահատվածում կազմել են 59.4 մլրդ դրամ: Ոչ ֆինանսական ակտիվների գծով ծախսերը կազմել են 59.8 մլրդ դրամ, որոնց իննամսյա ծրագիրը կատարվել է 43.9%‑ով: Նշված ծախսերը 16%-ով կամ 11.4 մլրդ դրամով զիջել են նախորդ տարվա համապատասխան ցուցանիշը` հիմնականում պայմանավորված շենքերի և շինությունների գծով ծախսերի նվազմամբ: Ոչ ֆինանսական ակտիվների օտարումից հունվար-օգոստոս ամիսների ընթացքում պետական բյուջե է մուտքագրվել 406.9 մլն դրամ՝ իննամսյա ծրագրով նախատեսված 135.4 մլն դրամի և նախորդ տարվա նույն ժամանակահատվածի 5.8 մլրդ դրամի դիմաց:

*ՀՀ պետական բյուջեի պակասուրդը*

2017 թվականի հունվար-օգոստոս ամիսների ընթացքում ՀՀ պետական բյուջեն կատարվել է շուրջ 71.7 մլրդ դրամ պակասուրդով՝ կազմելով իննամսյա ծրագրի 50%-ը: Մասնավորապես՝ պակասուրդի ֆինանսավորման ներքին աղբյուրները կազմել են 92.2 մլրդ դրամ, արտաքին աղբյուրները՝ -20.5 մլրդ դրամ` ինն ամսվա համար նախատեսված համապատասխանաբար 127.2 մլրդ դրամի և 16 մլրդ դրամի դիմաց: Պակասուրդի ցածր ցուցանիշը մեծ մասամբ պայմանավորված է ծախսերի կատարողականով, ինչի արդյունքում բյուջեի պակասուրդի ֆինանսավորման ներքին աղբյուրներում ձևավորված ազատ միջոցներից (ներառյալ ժամանակավոր ազատ միջոցները) օգտագործումը կազմել է 54.2 մլրդ դրամ` իննամսյա ծրագրով նախատեսված 111.8 մլրդ դրամի դիմաց, իսկ արտաքին աղբյուրներում դրամաշնորհային և վարկային միջոցների մնացորդից նախատեսված 4.8 մլրդ դրամի դիմաց օգտագործվել է 2.7 մլրդ դրամ և ներգրավվել է ինն ամսում ծրագրված վարկային միջոցների 48.1%-ը:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի պակասուրդը ֆինանսավորվել է շուրջ 30.9 մլրդ դրամով, որը հիմնականում ապահովվել է պետական գանձապետական պարտատոմսերի տեղաբաշխման հաշվին՝ իննամսյա ծրագրով նախատեսված 12.4 մլրդ դրամի դիմաց: 2.2 մլն դրամ հատկացվել է մուրհակների մարմանը` ամբողջությամբ ապահովելով իննամսյա ծրագրով նախատեսված ցուցանիշը:

61.3 մլրդ դրամ է կազմել ֆինանսական զուտ ակտիվների հաշվին պակասուրդի ֆինանսավորումը` իննամսյա ծրագրով նախատեսված 114.8 մլրդ դրամի դիմաց: Մասնավորապես՝ հաշվետու ժամանակահատվածում ՀՀ ռեզիդենտներին պետական բյուջեից տրամադրվել են շուրջ 5 մլրդ դրամ վարկային միջոցներ` կազմելով իննամսյա ծրագրի 23.3%‑ը: Նշված ցուցանիշը հիմնականում պայմանավորված է ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման ու Վերակառուցման և զարգացման միջազգային բանկի աջակցությամբ իրականացվող էներգետիկայի ոլորտի ֆինանսական առողջացման և էլեկտրամատակարարման հուսալիության ծրագրի լրացուցիչ ֆինանսավորման վարկային ծրագրերի շրջանակներում օգտագործված միջոցների չափով: Ռեզիդենտներին պետական բյուջեից տրամադրված վարկերից վերադարձվել է ինն ամիսների ծրագրով նախատեսված գումարների 49.4%‑ը՝ շուրջ 12.1 մլրդ դրամ: Ինչպես նշվել է, հաշվետու ժամանակահատվածում 54.2 մլրդ դրամ օգտագործվել է ներքին աղբյուրներում ձևավորված ազատ միջոցներից` իննամսյա ծրագրով նախատեսված 111.1 մլրդ դրամի դիմաց:

Հաշվետու ժամանակահատվածում ՀՀ պետական բյուջեի պակասուրդի արտաքին ֆինանսավորումը կազմել է -20.5 մլրդ դրամ՝ ինն ամիսների ծրագրով նախատեսված 16 մլրդ դրամի դիմաց: Արտաքին աղբյուրներում նախատեսված 50.7 մլրդ դրամի դիմաց 12.2 մլրդ դրամ են կազմել փոխառու զուտ միջոցները: Մասնավորապես՝ արտաքին դոնորների կողմից նպատակային վարկային ծրագրերի շրջանակներում տրամադրվել են 41 մլրդ դրամ վարկային միջոցներ (նախատեսված 85.3 մլրդ դրամի դիմաց), որից 21.3 մլրդ դրամը ստացվել է միջազգային կազմակերպություններից, 19.7 մլրդ դրամը` օտարերկրյա պետություններից: 28.8 մլրդ դրամ ուղղվել է արտաքին պարտքի մարմանը (նախատեսված 34.5 մլրդ դրամի դիմաց), որից 22.9 մլրդ դրամն ուղղվել է միջազգային կազմակերպությունների, 5.7 մլրդ դրամը՝ օտարերկրյա պետությունների և 232.2 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումն իննամսյա ծրագրով նախատեսված ‑34.7 մլրդ դրամի դիմաց հաշվետու ժամանակահատվածում կազմել է ‑32.8 մլրդ դրամ, որից 33.9 մլրդ դրամը (իննամսյա ծրագրով նախատեսված միջոցների 89.4%-ը) հատկացվել է ԼՂՀ‑ին` որպես միջպետական վարկ: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 439.3 մլն դրամ (իննամսյա ծրագրի 100%-ը): Բաժնետոմսերի և կապիտալում այլ մասնակցության ձեռքբերման նպատակով հաշվետու ժամանակահատվածում օգտագործվել է շուրջ 2 մլրդ դրամ՝ ամբողջությամբ ապահովելով ինն ամիսների համար ծրագրված ցուցանիշը: Հաշվետու ժամանակահատվածում շուրջ 2.7 մլրդ դրամ օգտագործվել է արտաքին աղբյուրներից ստացված վարկային և դրամաշնորհային միջոցների մնացորդի հաշվին՝ իննամսյա ծրագրով նախատեսված 4.8 մլրդ դրամի դիմաց:

1. Պետական բյուջեի եկամուտներում, ծախսերում և պակասուրդի ֆինանսավորման աղբյուրներում ներառված են արտաքին աղբյուրներից ֆինանսավորվող նպատակային ծրագրերը, իսկ ծախսերի գծով ներկայացված են դրամարկղային ծախսերը: [↑](#footnote-ref-1)